Document ID: 32014D0187

DEĊIŻJONI TA' IMPLIMENTAZZJONI TAL-KUMMISSJONI
tat-3 ta' April 2014
li temenda d-Deċiżjoni 2009/821/KE fir-rigward tal-listi ta' postijiet ta' spezzjoni fil-fruntiera u tal-unitajiet veterinarji fi Traces
(notifikata bid-dokument C(2014) 2094)
(Test b'rilevanza għaż-ŻEE)
(2014/187/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta' ċertu annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 20(1) u (3) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (2), u b'mod partikolari t-tieni sentenza tat-tieni subparagrafu tal-Artikolu 6(4) u l-Artikolu 6(5) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (3), u partikolarment l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2009/821/KE (4) tistabbilixxi lista ta' postijiet ta' spezzjoni fil-fruntiera approvati skont id-Direttivi 91/496/KEE u 97/78/KE. Din il-lista hija stipulata fl-Anness I tad-Deċiżjoni 2009/821/KE.
(2)
Wara komunikazzjoni minn Spanja u l-Portugall, l-annotazzjonijiet għall-postijiet ta' spezzjoni fil-fruntiera fl-ajruporti ta' Madrid u Tenerife Sur fi Spanja u fl-ajruport ta' Porto u fil-port u fl-ajruport ta' Ponta Delgada fil-Portugall għandhom jiġu emendati fil-lista stabbilita fl-Anness I tad-Deċiżjoni 2009/821/KE.
(3)
Id-Deċiżjoni tal-Kunsill 2011/408/UE (5) tistabbilixxi regoli u proċeduri ssimplifikati għall-applikazzjoni tal-kontrolli sanitarji għal prodotti tas-sajd, molluski bivalvi, ekinodermi, tunikati, gasteropodi tal-baħar u għall-prodotti sekondarji tagħhom u prodotti dderivati minn dawn il-prodotti sekondarji li joriġinaw mill-Groenlandja jew li huma introdotti fil-Groenlandja minn pajjiżi terzi u mbagħad jiġu importati mill-Groenlandja lejn l-Unjoni. L-Artikolu 5 ta' dik id-Deċiżjoni jelenka fid-dettall ir-rekwiżiti għall-kontrolli veterinarji fuq dawn il-prodotti fil-postijiet ta' spezzjoni fil-fruntiera u li l-lista ta' postijiet ta' spezzjoni fil-fruntiera approvati fil-Groenlandja għandha tiġi inkluża fil-lista ta' postijiet ta' spezzjoni fil-fruntiera fl-Istati Membri approvati skont id-Direttivi 91/496/KEE u 97/78/KE.
(4)
Is-servizz ta' verifika tal-Kummissjoni (li qabel kien magħruf bħala s-servizz ta' spezzjoni tal-Kummissjoni), l-Uffiċċju Alimentari u Veterinarju (FVO), wettaq verifika għal żewġ postijiet ta' spezzjoni fil-frunitera proposti fil-Groenlandja, u mbagħad għamel għadd ta' rakkomandazzjonijiet lil dak il-pajjiż. Dawn ir-rakkomandazzjonijiet ġew indirizzati b'mod sodisfaċenti mill-Groenlandja bi pjan ta' azzjoni u ż-żewġ postijiet ta' spezzjoni fil-fruntiera proposti għandhom jiżdiedu mal-lista fl-Anness I tad-Deċiżjoni 2009/821/KE.
(5)
Billi r-regoli u l-proċeduri simplifikati għall-kontrolli tal-importazzjoni huma applikabbli biss għal ċerti prodotti, fl-Anness I tad-Deċiżjoni 2009/821/KE mar-rimarki speċjali għandha tiżdied nota f'qiegħ il-paġna li tiddetermina l-prodotti tas-sajd, il-molluski bivalvi, l-ekinodermi, it-tunikati u l-gasteropodi tal-baħar u għall-prodotti sekondarji tagħhom u prodotti derivati minn dawn il-prodotti sekondarji.
(6)
F'Novembru 2011, twettqet verifika mill-FVO fil-postijiet ta' spezzjoni fil-fruntiera fl-Italja, u warajha saru għadd ta' rakkomandazzjonijiet lil dak l-Istat Membru. Dawn ir-rakkomandazzjonijiet ġew indirizzati b'mod sodisfaċenti mill-Italja bi pjan ta' azzjoni u bl-emenda tal-kategoriji ta' approvazzjoni tal-postijiet ta' spezzjoni fil-fruntiera fil-portijiet ta' Livorno-Pisa, Trieste u Venezia, li għandhom għalhekk jiġu emendati kif jixraq fil-lista fl-Anness I tad-Deċiżjoni 2009/821/KE għal dak l-Istat Membru.
(7)
Il-Pajjiżi l-Baxxi kkomunikaw li żdied ċentru ta' spezzjoni ġdid fil-post ta' spezzjoni fil-funtiera fil-port ta' Rotterdam. Il-lista ta' annotazzjonijiet għal dak l-Istat Membru kif stabbilita fl-Anness I tad-Deċiżjoni 2009/821/KE għandha tiġi emendata skont dan.
(8)
L-Anness II tad-Deċiżjoni 2009/821/KE jistabbilixxi l-lista tal-unitajiet ċentrali, l-unitajiet reġjonali u l-unitajiet lokali fis-sistema veterinarja kompjuterizzata integrata (Traces).
(9)
B'konformità mad-Deċiżjoni tal-Kunsill Ewropew 2012/419/UE (6), il-Majott ma baqax pajjiż jew territorju extra-Ewropew u sar reġjun ultraperiferiku tal-Unjoni skont it-tifsira tal-Artikolu 349 tat-Trattat dwar il-Funzjonament tal-Unjoni Ewropea, b'effett mill-1 ta' Jannar 2014. L-annotazzjonijiet għall-unitajiet lokali għal Franza fl-Anness II tad-Deċiżjoni 2009/821/KE għandhom għalhekk jiġu emendati skont dan.
(10)
Għalhekk, id-Deċiżjoni 2009/821/KE għandha tiġi emendata skont dan.
(11)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi I u II tad-Deċiżjoni 2009/821/KE huma emendati skont l-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-3 ta' April 2014.

Labels: 3
18
15
6